Μητροπολίτης πρώην Καλαβρύτων και Αιγιαλείας Αμβρόσιος

Βιογραφία

Γεννήθηκε στην Αθήνα στις 22 Ιουλίου 1938. Μεγάλωσε στην Πάτρα. Αποφοίτησε από τη Θεολογική Σχολή του Πανεπιστημίου Αθηνών το 1963. Από το 1956 ως το 1960 έμενε στο οικοτροφείο της «Ζωής» στους Αμπελόκηπους, όπου μοιραζόταν το ίδιο δωμάτιο με το φοιτητή φιλολογίας Γιάννη Λιάπη, το μετέπειτα αρχιεπίσκοπο Αθηνών Ιερώνυμο Β΄.
Χειροτονήθηκε διάκονος στις 31 Μαΐου 1961, ενώ ήταν τεταρτοετής φοιτητής, και εντάχθηκε στη μοναστική αδελφότητα «Παναγία η Χρυσοπηγή», όπου γνώρισε το μετέπειτα μητροπολίτη Πειραιά Καλλίνικο και το μελλοντικό αρχιεπίσκοπο Αθηνών Χριστόδουλο. Χειροτονήθηκε πρεσβύτερος στις 17 Ιουλίου 1963 και υπηρέτησε αρχικά σε εκκλησίες στο Μαρούσι και στο Νέο Ψυχικό. Το 1968 διορίστηκε ιεροκήρυκας της Ελληνικής Χωροφυλακής και πήρε εξ απονομής το βαθμό του Μοίραρχου, ενώ αργότερα προήχθη σε Ταγματάρχη. Από τη θέση αυτή κήρυττε και δίδασκε στις σχολές στελεχών της Χωροφυλακής και της Αστυνομίας. Παρέμεινε στη Χωροφυλακή ως το 1976, οπότε αποστρατεύτηκε μετά από αίτησή του με το βαθμό του αντισυνταγματάρχη.
Στις 17 Αυγούστου 1976 χειροτονήθηκε τιτουλάριος μητροπολίτης Ταλαντίου. Κατά τον επιβατήριο λόγο του, που δημοσιεύτηκε στο ομότιτλο δελτίο της Εκκλησίας της Ελλάδος, απηύθυνε «ιδιαιτέρως θερμόν εν Κυρίω ασπασμόν» προς τους φυλακισμένους αξιωματικούς και οπλίτες της Χωροφυλακής και της Αστυνομίας Πόλεων που είχαν φυλακιστεί «συνεπεία οιουδήποτε ατυχούς συμβάντος εν τη ενασκήσει του υπηρεσιακού των καθήκοντος». Με αφορμή την περίπτωση του Αμβρόσιου ο βουλευτής του ΠΑΣΟΚ Γιώργος Παπαδημητρίου ζήτησε να πραγματοποιηθεί κάθαρση της Εκκλησίας της Ελλάδος από υποστηρικτές της στρατιωτικής δικτατορίας, ενώ ο μητροπολίτης Ελευθερουπόλεως Αμβρόσιος τον κατηγόρησε ως υμνητή της δικτατορίας. Ο Αμβρόσιος διετέλεσε Αρχιγραμματέας της Ιεράς Συνόδου της Εκκλησίας της Ελλάδος από το 1976 μέχρι τις 12 Οκτωβρίου 1978.
Στις 19 Νοεμβρίου 1978 εξελέγη μητροπολίτης της Καλαβρύτων και Αιγιαλείας.
Το 1979 ήταν βασικός μάρτυρας κατηγορίας εναντίον του πρωτοπρεσβυτέρου Γεωργίου Πυρουνάκη, ο οποίος κατηγορούνταν για καταφρόνηση ανώτατης εκκλησιαστικής αρχής, εξύβριση μητροπολιτών και σκανδαλισμό των πιστών. Στην κατάθεσή του ο Αμβρόσιος ισχυρίστηκε ότι ο Πυρουνάκης ήταν, μεταξύ άλλων, δημαγωγός που σκανδαλίζει τους πιστούς, αλλά ο Πυρουνάκης αθωώθηκε.
Ύστερα από 41 χρόνια ως μητροπολίτης παραιτήθηκε στις 18 Αυγούστου 2019.

Στήριξη στη Χρυσή Αυγή, ακροδεξιές και αντιμεταναστευτικές δηλώσεις

Ο μητροπολίτης Αμβρόσιος είναι ένθερμος υποστηρικτής της Χρυσής Αυγής και την έχει χαρακτηρίσει «γλυκιά ελπίδα» για την Ελλάδα, ενώ έχει δηλώσει τη στήριξη του στη χούντα. Τον Μάιο του 2012, μετά την άρνηση του Μίμη Ανδρουλάκη να λάβει μέρος στην ορκωμοσία της Βουλής, επειδή συμμετείχαν για πρώτη φορά βουλευτές της Χρυσής Αυγής, υποστήριξε ένθερμα το κόμμα της Χρυσής Αυγής. Τον Οκτώβριο του 2012, μετά την πρόσκληση της Χρυσής Αυγής να εγκαινιάσει τα γραφεία της στο Αίγιο, δήλωσε πως αν ωριμάσει η Χρυσή Αυγή μπορεί να καταστήσει μια γλυκιά ελπίδα για τον απελπισμένο πολίτη. Μετά τη δολοφονία του Παύλου Φύσσα το 2013, δήλωσε εκ νέου τη στήριξη του στη Χρυσή Αυγή, κάνοντας λόγο για μεγάλη δικαίωση.
Η στάση αυτή συνεχίστηκε και σε άλλες περιπτώσεις, όταν καταφερόμενος εναντίον των μεταναστών, τους οποίους χαρακτήρισε «κατακτητές» και «δήθεν μετανάστες που επιτίθενται, κλέβουν, τραυματίζουν ή και φονεύουν αθώους Έλληνες πολίτες».
Επίσης, έχει δηλώσει στο παρελθόν ότι αποδέχεται τον όρο «φασισταριό» ύστερα από αντιπαράθεση με τον βουλευτή του ΣΥΡΙΖΑ Παύλο Πολάκη και αποκάλεσε τον Αλέξη Τσίπρα αντίχριστο και άθεο. Στο παρελθόν έχει αναφέρει ότι είναι ενάντιος με την ανέγερση τζαμιού στην Αθήνα.
Το 2016 δήλωσε ότι οι μετανάστες «μολύνουν» την χώρα, κάτι που τόνισε και σε δηλώσεις του τον Ιούλιο του 2019, κατηγορώντας και πάλι τον Αλέξη Τσίπρα και ζητώντας να δοθεί η «χαριστική βολή» στον πρώην πρωθυπουργό λίγο πριν τις εκλογές.

Διαμάχη με ΕΡΤ

Έχει ζητήσει με δηλώσεις του το κλείσιμο της ΕΡΤ, με αφορμή την θεατρική παράσταση «Jesus Christ Superstar», καθώς όπως υποστήριξε οι δημοσιογράφοι της πρωϊνής εκπομπής Μαίρη Πολλάλη και Νίκος Παναγιωτόπουλος «έλεγαν μεν τα δικά τους επιχειρήματα, ενώ αποσιωπούσαν τα δικά μας ερωτήματα προς τους παρουσιαστές της εκπομπής», τους οποίους και κατηγόρησε για «αγενέστατη συμπεριφορά», και «υπεροπτικό ύφος».
Σε απάντηση των γραφομένων, η ΕΡΤ καταδίκασε με τον πλέον κατηγορηματικό τρόπο προσωπικές επιθέσεις σε δημοσιογράφους, καθώς αυτές αποτελούν απειλή για την ελευθεροτυπία και τη δημοκρατία: «Με τη ρητή αναφορά του για κλείσιμο της ΕΡΤ ο μητροπολίτης Αμβρόσιος δυστυχώς κατέταξε τον εαυτό του στους εραστές ενός νέου μαύρου».

Διαμάχη με ΚΚΕ

Το 2013 ενεπλάκη σε μια αντιπαράθεση με το ΚΚΕ σχετικά με το ρόλο του Παλαιών Πατρών Γερμανού στην Επανάσταση του '21 και επειδή, ο μητροπολίτης ισχυρίστηκε πως το ΚΚΕ χαρακτήρισε τον Παλαιών Πατρών Γερμανό ως απατεώνα και συνέχισε, ο μητροπολίτης χαρακτηρίζοντας τα μέλη του Δημοκρατικού Στρατού «συμμορίτες». Το ΚΚΕ σε απάντηση αφού τον χαρακτήρισε ως «φασίστα καλόγερο, υποστηρικτή της ναζιστικής Χρυσής Αυγής», εξήγησε πως παρέθεσε ένα γνωστό ιστορικό γεγονός όπου ο Παλαιών Πατρών Γερμανός αποκάλεσε τον Παπαφλέσσα απατεώνα, για να δείξει ότι δεν ήταν όλος ο κλήρος με την επανάσταση.
Το 2017 αποκάλεσε τον αγωνιστή Νίκο Μπελογιάννη «κομμουνιστοσυμμορίτη και πράκτορα των Σοβιετικών», καθώς και αρχιδολοφόνο, εκφράζοντας με αυτό το τρόπο την αντίθεση του με τη κατασκευή μουσείου στη μνήμη του.

Δίκη για υποκίνηση μίσους κατά ΛΟΑΤ ατόμων

Στις 4 Δεκεμβρίου 2015 ο μητροπολίτης Αμβρόσιος  δημοσίευσε σε προσωπικό ιστολόγιο ένα άρθρο με τίτλο "Αποβράσματα της κοινωνίας σήκωσαν κεφάλι!- Ας μιλήσουμε έξω απ τα δόντια: Φτύστε τους!". Στο συγκεκριμένο άρθρο, αναφερόταν με υβριστικούς χαρακτηρισμούς έναντι των ομοφυλοφίλων και προέτρεπε την ευρύτερη κοινωνία να τους αποδοκιμάσουν. Παράλληλα το 2017 είχε καλέσει σε εξέγερση με καμπάνες ενάντια στο νομοσχέδιο για τη ταυτότητα του φύλου.
Στις 16 Ιανουαρίου του 2016, εννέα ακτιβιστές ΛΟΑΤ κατέθεσαν μήνυση εναντίον του για δημόσια υποκίνηση βίας ή μίσους με βάση το άρθρο 1 του νόμου 4285/2014 για την καταπολέμηση του ρατσισμού (αντιρατσιστικός νόμος), αλλά και για κατάχρηση εκκλησιαστικού αξιώματος. Στις 15 Μαρτίου 2018 αθωώθηκε από το Μονομελές Πλημμελειοδικείο Αιγίου. Κατά τη διάρκεια της δίκης δήλωσε ότι εάν του δυνόταν η ευκαιρία θα πυροβολούσε ομοφυλόφιλους αν είχε τουφέκι ή του το επέτρεπε ο νόμος. Η απόφαση του δικαστηρίου προκάλεσε μεγάλες αντιδράσεις. Μετά την αθώωση του επανήλθε αμέσως με νέα επιστολή στη κυβέρνηση που χαρακτήριζε τον υπουργό Σταύρο Κοντονή «προστάτη των Gays», ενώ αποκάλεσε τη κυβέρνηση του ΣΥΡΙΖΑ «κόκκινη χούντα». Επέμεινε επίσης και στα σχόλια «φτύστε τους» αναφερόμενους σε ομοφυλόφιλους πολίτες.
Την ενοχή του αποφάσισε το Τριμελές Πλημμελειοδικείο Αιγίου, και τον καταδίκασε σε ποινή φυλάκισης εφτά μηνών με τριετή αναστολή για κατάχρηση του εκκλησιαστικού αξιώματος και ρητορικής μίσους.

Πυρκαγιές στην Αττική 2018

Στις 24 Ιουλίου 2018 και κατά τη διάρκεια φονικών πυρκαγιών που ξέσπασαν στην ευρύτερη περιοχή της Αττικής, ο Μητροπολίτης Αμβρόσιος προχώρησε σε δηλώσεις κατά του πρωθυπουργού Αλέξη Τσίπρα, χαρακτηρίζοντας τον βασικό υπεύθυνο μαζί με τους συνεργάτες του και λέγοντας ότι: «Σε καιρούς αποστασίας από το δρόμο του Θεού θα εκδηλώνεται η οργή του Πανοικτίρμονος Θεού με διάφορα φυσικά καταστροφικά φαινόμενα, όπως για παράδειγμα σεισμοί, πείνα, επιδημίες και αρρώστιες λοιμικές, αιματοχυσίες, εγκληματικότης, καταστροφικές φωτιές, σύννεφα καπνού, που θα ανεβαίνουν μέχρι τον ουρανό! Ποιος, άραγε, να είναι ο υπεύθυνος για την απομάκρυνση του Νεοέλληνα από τον δρόμο του Θεού; Ποιος άλλος; Ο άθεος Πρωθυπουργός κ. Αλέξιος Τσίπρας και οι Συνεργάτες του». Η παρέμβαση του χαρακτηρίστηκε ως παραληρηματική και χυδαία από Ελληνικά ΜΜΕ, ενώ οι αντιδράσεις ήταν έντονες από μέλη της εκκλησίας και χρήστες στο Twitter, που δημιούργησαν hashtag με σκοπό το σχολιασμό των δηλώσεων του Αμβρόσιου.
Με δήλωση απάντηση του ο διευθυντής Γραφείου Τύπου, Ενημερώσεως και Επικοινωνίας της Ιεράς Αρχιεπισκοπής Αθηνών, Χάρης Κονιδάρης, σχόλιασε ότι «Ο σεβασμιώτατος Μητροπολίτης Καλαβρύτων και Αιγιαλείας Αμβρόσιος εκφράζει αποκλειστικά και μόνο τις προσωπικές του απόψεις». Ο Αρχιεπίσκοπος Αθηνών Ιερώνυμος Β´ χαρακτήρισε λυπηρές τις δηλώσεις και ανέφερε ότι «οι προσωπικές απόψεις έχουν ένα όριο».